**. számú melléklet**

## Megrendelői kikötések

## A MNB-INGATLAN Kft. kikötései a szolgáltatást

## végző külső gazdálkodó szervezetekkel kötött szerződésekhez

1. **A MNB-INGATLAN Kft. (továbbiakban: Társaság) épületeiben és területén (székhelyén vagy telephelyein) a munkavégzés csak a Társaság belső szabályai alapján kiadott érvényes benntartózkodási engedély birtokában lehetséges**. A Társasággal folyamatos kapcsolatban álló külső munkavállaló részére – a szerződő szervezeti egység kezdeményezése alapján – legfeljebb **egyéves** érvényességű, de maximum a tárgyév december 31-ig hatályos benntartózkodási engedély adható. Ennek meglétét a szerződő szervezeti egység vezetője vagy a szerződésben általános kapcsolattartóként megjelölt személy ellenőrzi.
2. Külső munkavállaló a Társaság épületeibe kizárólag a Társaságban rendszeresített, − **KÜLSŐ MUNKAVÁLLALÓ”** −jelölésű külső munkavállalói belépőkártyával, kizárólag a benntartózkodási engedélyben foglaltaknak megfelelően, a külső munkavállalói kártya kiadását követően léphet és ott tartózkodhat. Zárt üzemi területre felügyelettel és a zárt üzemi terület szerint illetékes szervezeti egység vezetőjének jóváhagyásával léphet, ott csak felügyelettel tartózkodhat.
3. A belépőkártyát, - a személyazonosító okmányok bemutatását, a belépési jogosultság ellenőrzését, illetve a kiadott kártya számának rögzítését követően, - a recepciós munkatársak vagy a biztonsági szolgálat adja ki.
4. A Társaság épületeiben a belépő kártya átvétele, leadása, illetve a be- és kilépés kizárólag az arra a célra kijelölt bejáratnál történik átvizsgálást követően.
5. Azokban az épületekben, ahol beléptető rendszer üzemel, a belépőkártyát a beléptető pontoknál elhelyezett kártyaolvasó készülékeknél rendeltetésszerűen kell használni. A beléptető berendezéseket a be- és kilépéskor személyenként kell működtetni.
6. Az eseti belépésre jogosító külső munkavállalói kártyát a napi munkavégzés befejezése utáni utolsó kilépéskor le kell adni. A vendégkártyát az épületek azon belépési pontjainál, ahol a beléptető rendszer részeként kártyaelnyelő készülék van felszerelve, a forgókarokon történő áthaladás előtt a forgóvilla kártyaelnyelő nyílásába kell helyezni, ahol pedig kártyaelnyelő nyílás nem található, ott a biztonsági szolgálat részére kell átadni.
7. A belépőkártyát úgy kell őrizni, hogy ahhoz illetéktelen személy ne férhessen hozzá. Nem szabad a kártyát erős hőhatásnak, közvetlen napsugárzásnak, fizikai behatásnak, valamint mágneses tér, agresszív vegyi anyagok és oldószerek hatásának kitenni. A belépőkártya működési rendellenességét, ellopását, elvesztését, sérülését, megsemmisülését azonnal jelezni kell a recepciónak vagy a biztonsági szolgálatnak, továbbá a külső szolgáltatóval kapcsolatot tartó szervezeti egységnek.
8. Aki a belépőkártyát elveszti, megrongálódásában, használhatatlanná válásában vétkes, vagy azzal egyéb okból nem tud elszámolni, köteles a kártya pótlási költségét megtéríteni, amely ellenértékét a Társaság külön közleményben teszi közzé. Az elveszett belépőkártya megkerülése esetén a kezdeményezett pótlás költségeinek visszatérítésére igény nem támasztható, amennyiben a kártyapótlás már megtörtént. A Társaság a számlát a kapcsolattartó szervezeti egység részére küldi meg, amely továbbítja azt a szerződéses partnernek. Azt annak kézhez vételétől számított 8 munkanapon belül készpénzben vagy 15 munkanapon belül átutalással kell kiegyenlíteni.
9. Anyagot és eszközt (a továbbiakban: vagyontárgy) a Társaságba beszállítani, illetve a Társaságból kiszállítani – a személyes használatú tárgyak kivételével – csak az érvényben lévő bizonylatolási rend alapján (Szállítólevéllel, illetve az érintett szervezeti egység vezetőjének vagy a szervezeti egységet felügyelő vezető engedélyével) szabad. A Társasági tulajdonú vagyontárgy kiszállítását igazoló Szállítólevelet el kell látni a vagyontárgyat leltár szerint birtokban tartó szervezeti egység vezetőjének vagy vagyonkezelőjének aláírásával, továbbá fel kell rajta tüntetni a szervezeti egység nevét. A be-, illetve kiszállítás helyén szolgálatot teljesítő fegyveres biztonsági őr (azokban az épületekben, ahol van ilyen) – a vagyontárgy tőle elvárható mértékű azonosítása után – a vagyontárgy be- és kiszállításának tényét a Szállítólevélen kezelési jelzéssel igazolja. Kezelési jelzésként a beléptető bélyegző lenyomata és a fegyveres biztonsági őr kézjegye szolgál.
10. A Társaság objektumaiban film-, videó- és fényképfelvétel készítése kizárólag a Társaság ügyvezető igazgatójának engedélyével és szükség esetén kísérete mellett, az érintett szervezeti egység vezetőjének hozzájárulásával, és a Biztonságtechnikai szakértő előzetes jóváhagyásával történhet.
11. A fegyelmezett és biztonságos munkavégzés érdekében a szolgáltatást végző gazdálkodó szervezet dolgozói a Társaság területére szeszes italt, valamint kábító vagy bódító hatású anyagokat nem hozhatnak be és ott ilyeneket nem fogyaszthatnak. Ennek betartását a biztonsági szolgálat ellenőrizheti, az előírás megszegőit pedig a Társaság területéről – jegyzőkönyv felvétele után – azonnal eltávolíthatja.
12. A biztonsági szolgálat tagjai a beléptetéssel és a benntartózkodással kapcsolatos feladatellátásuk során jogosultak:

* a Társaság épületeibe belépő vagy az ott tartózkodó személy kilétének igazolását kérni;
* a belépés, illetve a benntartózkodás céljának közlését, jogosultságának igazolását kérni, annak megtagadása vagy a közölt adatok nyilvánvaló valótlansága esetén a belépést, a benntartózkodást megtiltani és a belépni vagy benntartózkodni kívánó személyt távozásra felszólítani;
* a be- és kilépő, illetve a benntartózkodó személyt csomagjainak, valamint menet- és szállítási okmányainak bemutatására felszólítani, illetve csomagját, járművét és a szállítmányt ellenőrizni;
* a fegyveres biztonsági őr (azokban az épületekben, ahol van ilyen) köteles a vagyontárgy kivitelét megakadályozni, amennyiben a szállítandó vagyontárgy tulajdonjogát és/vagy a kiszállítás jogosságát illetően kétség merül fel. Amennyiben a vagyontárgy tulajdonjoga azonnal (a visszatartás napján) nem tisztázható, az eseményt rögzíteni kell az őrnaplóban.

1. Azokat a külső munkavállalókat, akik a Társaság belső rendjét és biztonságát veszélyeztetik, a Társaságban történő munkavégzés szabályait megszegik, a belépőkártyával visszaélnek, nem a részükre meghatározott munkaterületen tartózkodnak, a biztonsági szolgálat tagjait tudatosan félrevezetik, a biztonsági szolgálat a belépőkártya azonnali bevonása mellett a Társaság területéről kitilthatja. A Társaság területéről kitiltott személyek munkavégzésre történő ismételt beléptetését a biztonsági szolgálat megtagadhatja.

14. Az előzőekben leírt feltételeknek, saját dolgozóikkal történő megismertetéséről a gazdálkodó szervezet köteles gondoskodni, illetve azok megsértéséből eredő kárért a külső gazdálkodó **szervezet teljes erkölcsi és anyagi felelősséggel tartozik**.